Bengalins

Os bengalins (en bengalín  বাঙ্গালী/বাঙালি) son os habitants autoctonos d'o norte d'o golfo de Bengala: Bengala Occidental (a India) y Bengala Oriental (Bangladesh). Parlan una luenga indoaria propia, o bengalín y son musulmans u hinduístas. O modo de vida tradicional ye l'agricultura. Os bengalins superan amplament os 200 millons d'individuos.

 Historia 
En os zaguers anyos de mandato britanico os bengalins musulmans y os bengalins hinduístas se mataban entre ellos. En agosto de 1946 os musulmans atacoron a los hindús y facioron mortaleras en Calcuta, que tenioron respuesta por part d'os bengalins hinduístas. Se calcula que os muertos plegoron a las 10.000 personas.

Dimpués d'o mandato britanico os bengalins quedoron dividitos en dos estaus: India y Pakistán, creyatos d'alto u baixo pa deseparar arias de mayoría hinduísta y arias de mayoría musulmana. O Bangladesh actual constituiba o Pakistán Oriental y yera mes poblato y rico que o Pakistán Occidental, con o que no teneba continuidat territorial. A deseparación d'os dos estaus significó pa os bengalins movimientos de población masivos: 3 millons de bengalins hinduístas emigroron a la India, en especial ta as rechión_nativa1 d'o nord-este y un millón de bengalins musulmans emigroron a Bangladesh.

Ya en os primers anyos d'independencia encomenzoron os conflictos politicos con Pakistán Occidental:
 A clase politica d'o Pakistán Occidental con 34 millons dominaba a vida politica d'o país encara que o Pakistán Oriental yera mes poblato, con 42 millons
 O estau pakistanés obteneba a mayor part d'os recursos d'exportacions d'o Pakistán Oriental, o chute en particular, pero no invertiba guaire en a suya rechión mes productiva.
 O gubierno pakistanés prebó de fer de l'urdú a luenga nacional d'os musulmans pakistaneses y la oficial, feito que provocó riotas en Dacca dende 1952 y a formación d'un movimiento d'autodefensa bengalín que se tornará autonomista.

En marzo de 1971 encomenzó una represión contra os autonomistas bengalins que se convertió en o prencipio d'una guerra que remató o 16 d'aviento con a independencia de Pakistán Oriental con o nombre de Bangladesh, "Bengala Oriental". En a represión y dimpués guerra o gubierno de Pakistán prebó d'eliminar a os independentistas, a los intelectuals y a lo que quedaba d'a minoría bengalina hinduísta, os independentistas bangladeshís preneban represalias cuentas a minoría d'os biharís, que no yeran partidarios d'a independencia. A India aduyó a Pakistán Oriental en a suya guerra d'independencia de Bangladesh. Si a lo principio muitos bangladeshís se refuchioron en a India, y a la fin d'a guerra bi heba 8 millons de refuchiatos, os hindús entrebaban a las "Fuerzas de Liberación" u Mukti Bahini.

Dimpués d'a guerra d'independencia a emigración d'os bengalins de Bangladesh enta a India ha continato. A población bengalina ha augmentato en Assam, Tripura y Mizoram, y esto ha producito una reacción hostil por part d'a población autoctona, con movimientos como o Frente Unito de Liberación d'Assam, que preba de forachitar a los bengalins.

 Referencias 

Categoría:Bengalins
Categoría:Pueblos indoarios
Categoría:Etnias d'a India
Categoría:Etnias de Bangladesh